In the Woods…

In the Woods... er et norsk progressivt/avantgarde ekstremmetal-band fra Kristiansand som var aktivt 1991–2000 og igjen fra 2014.

Stilmessig ble de opprinnelig puttet under merkelappen black metal, men med et mer variert lydbilde. Selv kalte de på 90-tallet musikken sin pagan metal, som et av de første bandene til å bruke denne betegnelsen. De har gjennom karrieren eksperimentert med en rekke subsjangere og er blitt sammenlignet med band som Therion, The 3rd And The Mortal, Celtic Frost og My Dying Bride. Tekstmessig har de beveget seg fra paganistiske/norrøne temaer via filosofiske til mer jordnære temaer, i takt med skifte av vokalist – som også har virket som tekstforfatter.

 Historie 

 Første inkarnasjon (1991–2000) 
Bandet oppsto da Green Carnation gikk i oppløsning da Terje «Tchort» Vik Schei gikk til Emperor. Tre av de gjenværende medlemmene – Anders Kobro og tvillingbrødrene Christoffer og Christan Botteri – dannet et nytt band, der de beveget seg vekk fra dødsmetallen som preget Green Carnations tidlige periode.

I starten levde de opp til black metal-stereotypien, og anså seg selv som satanister. I 1992 ble de arrestert etter å ha brutt seg inn i en kirke, i full mundur inkludert liksminke, og ringt med kirkeklokkene. —We were all arrested. And I was underage, so my dad had to come and pick me up from jail. He let me sit there for 18 hours, just to suffer.

(Anders Kobro, New Noise Magazine 2025)På førsteplata Heart Of The Ages (1995) benyttes ekstremvokal blandet med innslag av ren vokal, mellomraskt tempo og gitarorienterte låter. Plata har hatt varig betydning for sjangeren og regnes som en tidlig klassiker innen black metal. De to påfølgende albumene har både mannlig og kvinnelig ren vokal, mer eksperimentering og et litt roligere tempo.

Bandet foretrakk en lav profil, noe som ble reflektert i bandmedlemmenes kryptiske navn – «A Kobro», «Oddvar A:M», «X Botteri», «CM Botteri», «Jan Transit», «B Berserk», «Synne Soprana» – og som bidro til en viss aura av mystikk.

Etter utgivelsen av Three Times Seven On A Pilgrimage (2000), en samling egenkomponerte singler og coverversjoner av låter fra King Crimson, Pink Floyd og Jefferson Airplane, ble det kunngjort at en konsert i desember 2000 ville bli deres siste. Liveopptaket fra konserten forelå senere som albumet Live At The Caledonien Hall (2003).

 Ny giv (2014–) 
miniatyr|right|Konsert i Tyskland, 2017
I en periode stilte de tre originalmedlemmene som session-musikere for Green Carnation, før In the Woods... gjenoppsto som band i 2014 – da med ny vokalist, James Fogarty. Botteribrødrene forlot bandet i 2016, og kun Anders Kobro var igjen av originalbesetningen. Fogarty frontet bandet i seks år, før han ga seg og ble erstattet av Bernt Fjellestad (Guardians Of Time, Susperia).

I 2023 gjorde bandet en rekke konserter i Europa og i Sentral- og Sør-Amerika.

Bandet sjuende studioalbum, Otra (2025), er et konseptalbum med låter som omhandler historier fra sørlandselva ved samme navn. Samtlige bandmedlemmer er kreditert som låtskrivere på albumet, som ble promotert med en opptreden på Inferno Metal Festival 2025 og deltagelse på Saors Amidst the Ruins-turné i Europa. De spilte også på Southern Discomfort i hjembyen Kristiansand samme høst.

 Medlemmer 

 Anders «A.» Kobro – trommer, låtskriver (1991–2000, 2014–)
 Bernt Sørensen – gitar, låtskriver (2018–)
 Nils Olav Drivdal – bass, låtskriver (2018–)
 Kåre André «Corey» Sletteberg – gitar, låtskriver (2016–)
 Bernt Fjellestad – vokal, låtskriver (2021–)

 Tidligere medlemmer: 

 Oddvar Anthony «Oddvar A:M» Moi – gitar (1991–2000) d. 2013 
 Jan Kenneth (Janki) «Jan Transit» Transeth – vokal (1991–2000)
 Christoffer Michael «CM Botteri» Botteri – bass (1991–2000, 2014–2016)
 Christian «X Botteri» Botteri – gitar (1991–2000, 2014–2016)
 Bjørn «B Berserk» Harstad – gitar (1996–2000)
 Synne «Synne Soprana» Larsen – vokal (1996–2000)
 Christer-André «Christer Cedermountain» Cederberg – gitar (1998–2000)
 James Fogarty – vokal, gitar, bass, keyboard, låtskriver (2014–2021)
 Alex Weisbeek – bass (2017–2018)

Diskografi
Studioalbum
1995: Heart of the Ages (Misanthropy Records)
1997: Omnio (Misanthropy Records)
1999: Strange In Stereo (Misanthropy Records)
2016: Pure (Debemur Morti Productions)
2018: Cease the day (Debemur Morti Productions)
2022: Diversum (Soulseller Records)
2025: Otra (Prophecy Productions)

 Live- og samlealbum 
1996: A Return to the Isle of Men – samlealbum inkludert demoen ved samme navn (Hammerheart Records)
2000: Three Times Seven on a Pilgrimage – samlealbum (Prophecy Productions)
2003: Live At The Caledonien Hall – konsertalbum (Karmakosmetix)
Singler
1996: «White Rabbit» (Misanthropy Records)
1998: «Let There Be More Light» (Misanthropy Records)
2000: «Epitaph» (Prophecy Productions)
Demoer
1993: Isle of Men 
1993: Rehearsal 
1996: A Return to the Isle of Men 

Referanser

 Eksterne lenker 


  MySpace-profil

Kategori:Norske black metal-band
Kategori:Band etablert i 1992
Kategori:Avant-garde metal-band
Kategori:Norske progressiv metal-band